2. pinsedag, 1. juni 2020, løber Royal Run af stablen, og for tredje gang i træk er Aalborg udvalgt som værtsby. Ligesom i 2019 bliver det Kronprinsesse Mary, der trækker i løbetøjet og er klar til at løbe sammen med nordjyderne. I dag klokken 12 åbnede arrangørerne for tilmelding til løbet, så det er nu, man kan sikre sig adgang til den populære begivenhed. Sidste års Royal Run blev udsolgt på 20 dage med flere end 13.000 deltagere, og i år får 20.000 muligheden for at løbe med i Aalborg. Man kan vælge at gå eller løbe på distancerne: one mile (1,6 km), 5 km og 10 km, og på familie-milen kan børn, unge, voksne og ældre følges ad, da kørestole, klapvogne og barnevogne er velkomne. I Aalborg er der maksimalt plads til 20.000 deltagere, og de fordeler sig på følgende distancer: (6.000 på mile-distancen, 10.000 på 5 km og 4.000 på 10 km). Starten går fra Nyhavnsgade ud for Aalborghus Slot, og målet er ved Gabels Torv. Aalborg bliver andet stop på turen efter Sønderjylland, og det er Aalborg Atletik og Motion, der står som arrangør af begivenheden.

Referat:
Vil du løbe sammen med Kronprinsesse Mary og 20.000 andre i Aalborg 1. juni næste år, så kan du tilmelde dig det populære løb nu.